|  |  |
| --- | --- |
| Forum: | Udsatterådet |
| Tid: | 1. april 2019 kl. 16.00 – 18.00 |
| Sted: | Mødelokale 129, Blok A, stueetagen |
| Deltagere: | Jette Nyboe, Allan Høyer, René Meyrowitsch, Søren Mogensen, Ulla Bektas, Nina Gustavsen, Helge Bo Jensen |
| Afbud: | Jannie Hansen, Martin Freitag, Sanne Graffe, Diana Vang |
|  |  |
| Referent: | Carina Kofoed |

Velkommen til Lisbeth Andersen.

# Beslutningspunkter

## Godkendelse af referat og dagsorden

Opfølgning på beslutningspunkter fra sidste møde:

* Bisidderordning – Jette har deltaget på bestyrelsesmøde i Frivilligcenteret og de vil rigtig gerne holde kontakt til Udsatterådet og få etableret et godt samarbejde.
* AP er kontaktet. De kunne desværre ikke deltage på mødet 1. april, men de vil meget gerne interviewe Udsatterådet. Der er også mulighed for at sætte annoncer på kommunesiderne.
* Hjemmesiden er opdateret med referater og mødeplan. Der kan med fordel godt være links på hjemmesiden til andre relevante sider. Vi følger op på næste møde.
* Morgenmadsordning – Martin har fået svar fra tre af fire skoler – vi hører nærmere på næste møde.
* Der er sendt to opfordringer til SUS – vedr. lokaler og socialt frikort. Lokalerne er fundet – dog er det ene for småt. Helgo Bo vil spørge ind til andre lokaler i ØU.

Referatet blev herefter godkendt.

I forhold til dagsordenen, så byttes der om på punkt 3 og 4.

Punkt 5 vedrørende emner, der udsættes til efteråret – her skal besluttes hvem der kan være ansvarlige for de enkelte punkter.

Dagsorden blev herefter godkendt.

## Fokus på socialt frikort

Sagsfremstilling:

Et socialt frikort kan give borgere mulighed for, at tjene op til 20.000 kr. uden at blive trukket i deres sociale ydelser. Ordningen med socialt frikort kører i en toårig forsøgsperiode. Det er kommunen, der skal godkende borgerne til et socialt frikort.

Udsatterådet har tidligere fremsendt opfordring til Sundheds- og Socialudvalget omkring det sociale frikort.

Hvordan kan Udsatterådet være med til, at sikre at de borgere, der er i målgruppen, bliver bekendt med ordningen? Hvordan kan Udsatterådet være med til at udbrede kendskabet til ordningen? Hvordan kan et interview med AP bruges til, at synliggøre – ikke kun ordningen med det sociale frikort men også Udsatterådet?

Udsatterådet udarbejder idékatalog.

Beslutning:

SUS blev ikke rigtig præsenteret for opfordringen, som Udsatterådet har fremsendt – så det bør tages op igen.

Kommunen har nedsat en tværfaglig gruppe (visitationsudvalg) og arbejdet bliver forankret i Jobcenteret. Det er dog nødvendigt, at andre medarbejdergrupper (især i Social & Familie) også kender til ordningen og kan være borgerne behjælpelige, med at få kendskab til ordningen.

Helge og Allan vil gerne forsøge, at få et behandlingspunkt på dagsordenen til næste SUS – så det ikke kun er et orienteringspunkt.

Kommunen kan overveje en forhåndsvisitation og sørge for, at ansøgningsprocessen er nem. Der skal også gøres en indsats for at finde arbejdspladser, som er interesseret i disse slags job.

Der er andre kommuner, der allerede har bevilget det sociale frikort.

Socialstyrelsen har afholdt orienteringsmøder omkring det sociale frikort, men Albertslund har ikke deltaget.

Hvordan får vi viden ud og hvilke andre tiltag kan vi gøre;

* Invitere til borgermøde (gerne med bespisning – og deltagelse fra afdelingen)
* Artikler i Albertslund Posten
* Information ud via Facebookgrupper
* Pjece som de kommunale medarbejdere kan udlevere ved borgerkontakt – og jævnlige påmindelser
* Der er svære ord i pjecen til borgerne – så det kræver, at der er nogle man kan tale med, som kan oversætte
* ”Næstehjælperstuen” åbner snart og holder åbent to gange om ugen – her vil man også kunne tale om ordningen
* Klubben er også en mulighed
* Pjecen bør også uddeles til Jobcenter, Frivillighedscenter, hos lægerne, Headspace m.fl.
* Personlig kontakt til f.eks. sagsbehandler

Udsatterådet prioriterer, at få en artikel i AP og viden ud via Facebook. I artiklen i AP kunne også indgå, at virksomheder kan henvende sig til Jobcenteret med opgaver. Jobcenteret kunne dermed motiveres til at finde borgerne.

Søren vil gerne lægge et udkast til tekst ud i den lukkede Facebookgruppe. Interview med AP skal sættes i stand – Jette tager kontakt til AP og Søren vil gerne deltage i interviewet.

Carina sørger for, at få trykt pjecer til bostøtterne i Social & Familie og mentorerne i Jobcenteret.

## Udkast til Udsatterådets årsberetning 2018

**Sagsfremstilling:**

Der er udarbejdet udkast til Udsatterådets årsberetning 2018.

Årsberetningen er sendt ud med denne dagsorden og rådet skal tage stilling til, om der skal ske rettelser, tilføjelser el.lign. inden rådets godkendelse af beretningen.

Beslutning:

Årsberetningen er udarbejdet af Jette, Nina og chefkonsulent Patricia Gale.

Målgruppen er politikere og interesserede borgere.

Indholdsmæssigt er der fokuseret på Udsatterådets opstart og sammensætning,

oplistning af aktiviteter samt på emner, der er behandlet i 2018.

Helge Bo stillede forslag om, at de høringssvar som Udsatterådet har lavet i 2018, bliver vedhæftet som bilag til årsberetningen. Dette var rådet enige i.

Årsberetningen skal ligges på hjemmesiden.

Herefter blev årsberetningen godkendt.

## Mødet med Sundheds- og Socialudvalget den 23. maj 2019

**Sagsfremstilling:**

Udsatterådet har den 23. maj 2019 1 times møde med Sundheds- og Socialudvalget.

Udsatterådet skal planlægge, hvilke emner rådet gerne vil tale om og hvordan mødet i øvrigt skal forløbe – hvem taler, hvor lang tid bruges på de enkelte emner o.s.v.

Forslag til emner er foreløbigt ”Udsatterådets årsberetning” og ”Det sociale frikort”.

Beslutning:

Årsberetningen sendes til SUS inden mødet.

Hvad vil Udsatterådet ellers med SUS?

* Tale om socialt frikort (3)
* Samarbejde fremover – hvordan kan vi bruge hinanden og til hvad? Hvor tit skal vi mødes? Formaliseret samarbejde. (4)
* Årsberetningen (2)
* Budget – idéer, hvis rådet får en idé, vil SUS så viderebringe den? (5) Rådet vil gerne være aktive i stedet for reaktive.
* Fokus på hvad det vigtigste er for de udsatte – stille helt konkrete spørgsmål til SUS. SUS taler i forvejen en del om ensomhed – som også rammer udsatte.
Boliger/botilbud kan også være et emne, men det er et stort emne, hvor det er svært for Udsatterådet at finde løsningsforslag til SUS.
BoVest kunne måske også kontaktes i forhold til de boliger de udbyder i Albertslund. (6)
* Præsentation af de medlemmer af Udsatterådet, som kommer til mødet (1)

Jette og Nina formulerer en dagsorden til SUS ud fra den ovenstående prioritering af emner (nummerering i parentes).

## Emner udsættes til efteråret

**Sagsfremstilling:**

Der har været en del emner på Udsatterådets dagsorden indtil nu og det er ambitiøst.

Efter forslag fra formand og næstformand, skal Udsatterådet træffe beslutning om, at emnerne omkring bisidderordningen og morgenmadsordning på skolerne udsættes til efteråret.

Beslutning:

Der er kommet et nyt emne;

Tandlægebesøg til udsatte – der er mulighed for støtte, men borgerne kender dem ikke nødvendigvis. Andre kommuner har lavet projekter – som vi kan hente erfaringer fra.

Social & Familie har skrevet et notat omkring en mulig ordning til SUS – men beskrevet en dyr ordning, da det indeholder alle pensionister.

Notatet viser også at det koster 2-3 mio. hvis ordningen kun skulle være for de udsatte – så det er ikke uoverkommeligt, da der også kan være besparelser i det.

Social & Familie udarbejder et mere gennemarbejdet notat til SUS. Hvis det skal blive til noget, så skal pengene bevilges til budget 2020.

Kan/skal Udsatterådet gøre noget i forhold til dette emne?

Fokus i AP inden budgettet vedtages.

I forhold til de øvrige emner, som Udsatterådets har arbejdet med – og som må udsættes til efteråret, er det her vigtigt, at få opsamlet eksisterende viden, så opgaverne ikke glemmes. Så er det også nemmere, at komme videre til efteråret.

Søren tager ansvaret/tovholder for Bisidderordningen – og medlemmerne af rådet, sender dét til Søren, som man nu har. Der kan også samles op fra referaterne.

René taler med Martin om, at få samlet op på viden omkring morgenmad for skoleelever.

## Udsatterådets økonomi

Sagsfremstilling:

Der gives status på Udsatterådets økonomi.

Orientering:

Udsatterådet har indtil nu i 2019 kun brugt penge på forplejning til de to afholdte møder – ca. 1200 kr.

## Øvrige orienteringspunkter

* Kommende møder, arrangementer m.m. – hvem har meldt sig til hvad fra rådet?

4. april – Netværksmøde, her deltager Søren, René, Jannie, Sanne, Nina og Jette.

4. april – Borgermøde om ældrepolitik, her deltager Jette, René og Ulla

30. april – Udsattes møde med sundhedssystemet, her deltager Jette og René

6. juni – dialogmøde med andre Udsatteråd, her deltager Nina

28. august – Brugernes Bazar – deltagere kommer senere

* Medlemsstatus
Kirsten er trådt ud af rådet.
Lisbeth er inviteret med i dag som gæst og er indstillet som medlem.
Man kunne spørge dem, som i starten var suppleanter, om de vil være med igen. Jette og Nina arbejder videre med dette.
* Konkretisering af formålet med Udsatterådet – nu på rådets lukkede facebookgruppe.
* Punkter til næste ordinære møde;
- Ændring af forretningsorden
- Besøg af borgerrådgiver (efter sommerferien)
- Høringssvar (der skal laves nye grupper i Udsatterådet, der holder øje med de politiske udvalg)
- Kunne også være relevant med visitationsudvalget til det sociale frikort – de inviteres til mødet i juni.

## Eventuelt

Orientering om ændringer i Social & Familie – direktør Kristina Koch Sloth og afdelingschef Peter Rymann har sagt op.

Helge Bo kunne orientere om, at der ligger et forslag til politisk behandling omkring opsplitning af afdelingen – i henholdsvis børne- og voksenområde.

René kunne orientere om, at medlemmer i andre udsatteråd får vederlag for deres deltagelse – kan det være en mulighed her?

I første omgang, da man oprettede Udsatterådet i Albertslund, var der ikke politiks opbakning til, at der blev givet vederlag til medlemmerne.

Helge Bo supplerede med, at Udsatterådet ikke er et lovpligtigt råd, så hvis man skal have vederlag her, så skal man også have det, i kommunens andre råd, som heller ikke er lovpligtige.

Udsatterådet arbejder ikke videre med dette.